|  |
| --- |
| 16. september 2014J.nr. 13-0113970SkatteministerietNicolai Eigtveds Gade 28DK 1402 – København KTelefon +45 33 92 33 92Mail skm@skm.dkwww.skm.dk  |

|  |
| --- |
|  Til høringsparterne   |
| **Vedrørende høring over udkast til bekendtgørelse** |

Vedlagt følger udkast til ny bekendtgørelse om visse regler i pensionsafkastbeskatningsloven.

De væsentligste ændringer i den nye bekendtgørelse er følgende:

* **Ad § 1, stk. 2:** Det foreslås, at SKAT fastsætter retningslinjerne for afgivelse af oplysninger mellem pensionsinstitutter og SKAT om PAL-skatten for personer bosat i Grønland i stedet for, at oplysningerne udveksles via TastSelv Erhverv. Opgaven med at opgøre og overføre PAL-skatten til Grønland er relativt lille. SKAT vil derfor gerne gennemføre processen manuelt via sikker mail i en forsøgsperiode på 1-2 år. Erfaringerne herfra vil danne grundlag for at etablere den endelige proces.
* **Ad § 9:** Penge- og pensionsinstitutter har mulighed for kvartalsvise rettelser af de årlige PAL-opgørelser. Rettelsesadgangen gælder parallelt med den almindelige genoptagelsesadgang efter SFL §§ 26 og 27 og er en administrativt nemmere måde at foretage rettelserne på. Bestemmelsen foreslås udvidet, til flere opgørelser og flere institutter. Herudover foreslås det, at fristen for rettelser til opgørelserne ændres så den følger den ordinære genoptagelsesfrist i SFL § 26. Tidspunktet for rettelserne er derfor fremrykket en måned.
* **Ad§§ 8 og 10:** Bestemmelserne vedrører sambeskatning mellem ordninger af samme art i pengeinstitutter (fx ratepensioner). Det foreslås at udvide bestemmelsen med en bestemmelse om modregningsrækkefølge for negative skatter i sambeskattede ordninger. Forslaget svarer til den fortolkning af reglerne, som er beskrevet i den juridiske vejledning.

Skatteministeriet skal anmode om eventuelle bemærkninger til udkast til bekendtgørelsen senest tirsdag den 14. oktober 2014.

Høringssvar bedes sendt til mw@skm.dk.

Med venlig hilsen

Majken W. Landström